Vi bliver tykkere og tykkere i Nordjylland, og det halter med de unges mentale helbred. Det går rigtig skidt for sundheden i Nordjylland, og der skal gøres noget ved det nu, mener både politikere og en ekspert i sundhed. Det kommer frem i debatprogrammet Fokus på TV2 Nord.

Hver femte af os vejer for alt for meget, og meget tyder på, at flere af os i fremtiden vil være svært overvægtige. Det viser sundhedsprofilen, hvor Sundhedsstyrelsen har kortlagt danskeres sundhed med undersøgelsen ”Hvordan har du det?” Undersøgelsen viser, at andelen af overvægtige i Nordjylland er blevet flere år for år. -	Det er vel den fedmeepidemi, som har bredt sig fra USA og andre lande. Vi havde den tilgang for år tilbage i Danmark, at det rammer nok ikke os, siger Mads Duedahl (V), formand for regionsrådet i Region Nordjylland og tilføjer: - Vi er et sundt folkefærd. Vi er aktive i foreningslivet. Men nu ser vi skræmmende tal. Halvdelen af befolkningen er overvægtig, siger Mads Duedahl. Se klip fra dagens Fokus: Dårligt mentalt helbred Det er ikke kun overvægt, som udgør en udfordring for den generelle sundhed i Nordjylland. Mange nordjyder har også ondt i livet, og særligt de unge har ofte dårligt mentalt helbred. Den nye sundhedsprofil viser, at andelen af personer, der scorer lavt på mentalt helbred, er stigende. Den største stigning er blandt de 16 til 24-årige. For mændene gælder det, at hver femte svarer, at de har dårligt mentalt helbred, mens det er hver tredje af kvinderne. -	Det er noget, som vi ser internationalt. Vi ser stigende forekomst af unge, som har det dårligt. Det kan man også se på antallet af selvmord, siger sundhedsøkonom Lars Holger Ehlers, som er direktør i Nordic Institute of Health Economics og tilføjer: - Der er desværre mange forklaringer på det. Sociale medier er en ting. Vi spejler os og ser hele tiden, at naboen har det meget sjovere og ser meget bedre ud. Man skal præstere som ung. Man skal have en karriere. Man skal vælge her og nu. Der er også forskellige familiemønstre. Man skal klare sig godt. Man skal ud og præstere, siger Lars Holger Ehlers. Flere nærhospitaler Fredag i sidste uge kunne sundhedsminister Magnus Heunicke præsentere en bred politisk aftale til 6,8 milliarder kroner, som skal forbedre danskernes sundhed. Det skal blandt andet ske ved at øge antallet af praktiserende læger og oprette 25 nærhospitaler - her i Nordjylland bliver det sandsynligvis i Skagen og i Nykøbing Mors og to endnu ukendte steder. -	Vi går fra 3500 til 5000 praktiserende læger i 2035. Det kommer virkelig til at løfte noget. Samlet set synes jeg, at det er en god aftale, men det må ikke stoppe her. Der er masser af udfordringer i sundhedssystemet, som denne her aftale ikke tager højde for, siger Per Larsen, som er sundhedsordfører for Det Konservative Folkeparti.